
	DĖL IŠLAIDŲ SKAIČIAVIMO UŽ BALKONŲ REMONTĄ   



Atsakydami į Jūsų paklausimą pažymime, kad daugiabučių namų butų ir kitų patalpų savininkų bendrosios dalinės nuosavybės valdymą, priežiūrą, išlaikymą reglamentuoja Civilinis kodeksas. Šio kodekso 4.82 straipsnio 1 dalyje nustatyta, kad butų ir kitų patalpų savininkams bendrosios dalinės nuosavybės teise priklauso namo bendrojo naudojimo patalpos, pagrindinės namo konstrukcijos, bendrojo naudojimo mechaninė, elektros, sanitarinė-techninė ir kitokia įranga. Pagal šio straipsnio 3 dalį butų ir kitų patalpų savininkai privalo proporcingai savo daliai apmokėti išlaidas namui (statiniui) išlaikyti ir išsaugoti, įstatymuose nustatyta tvarka mokėti mokesčius, rinkliavas ir kitas įmokas. Šio straipsnio 7 dalyje nustatyta, kad buto ir kitų patalpų savininkui priklausanti bendrosios dalinės nuosavybės dalis yra lygi jam nuosavybės teise priklausančių patalpų naudingojo ploto ir gyvenamojo namo naudingojo ploto santykiui.
Daugiabučio namo bendrojo naudojimo objektų sąvoka įtvirtinta Daugiabučių gyvenamųjų namų ir kitos paskirties pastatų savininkų bendrijų įstatyme. Pagal šio įstatymo 2 straipsnio 15 dalies nuostatas, be kitų išvardintų bendrojo naudojimo objektų, „išorinės (fasado) konstrukcijos (balkonų, lodžijų ir terasų laikančiosios konstrukcijos, aptvarai, stogeliai...“), priskirti bendrojo naudojimo objektams – bendrosioms pastato konstrukcijoms. Laikančiosiomis konstrukcijomis laikytinos balkonų atraminės plokštės (konsolės), lodžijų ir terasų – tarpaukštiniai ar stogo perdenginiai. Šių konstrukcijų remonto išlaidas proporcingai daliai bendrojoje nuosavybėje privalo apmokėti visi butų ir kitų patalpų savininkai.
Už kitų balkono ar terasos elementų (grindų hidroizoliacija, apskardinimas, įstiklinimas ir pan.) naudojimą, priežiūrą ir atnaujinimą (remontą) atsako jų savininkai (naudotojai) ir apmoka su tuo susijusias išlaidas.
Atkreipiame dėmesį, kad pagal Civilinio kodekso 4.85 straipsnio 3 dalį sprendimai dėl atskirų bendrojo naudojimo objektų, kurie pagal butų ir kitų patalpų savininkų bendrijos, jungtinės veiklos sutarties dalyvių arba bendrojo naudojimo objektų administratoriaus sudarytą bendrojo naudojimo objektų aprašą naudojami tenkinti ne viso gyvenamojo namo, o tik atskiroje jo dalyje esančių butų ir kitų patalpų savininkų poreikius, nepažeidžiant name esančių butų ir kitų patalpų savininkų teisių ir butų ir kitų patalpų savininkų susirinkimo ar balsuojant raštu priimtų sprendimų, valdymo ir naudojimo gali būti priimami tos dalies butų ir kitų patalpų savininkų balsų dauguma, jeigu įstatymuose nenustatyta kitaip, ir yra privalomi tos dalies butų ir kitų patalpų savininkams. Atsižvelgdami į tai, manome, kad jeigu pagal bendrojo naudojimo objektų aprašą, kurį balsų dauguma tvirtina butų ir kitų patalpų savininkai, balkonai, jų laikančios konstrukcijos, aptvarai ir stogeliai susieti su atskirais butais ar kitomis patalpomis ir jų savininkais (naudotojais), šių balkonų konstrukcijų, aptvarų, stogelių remonto išlaidos turėtų būti proporcingai paskirstomos šių balkonų naudotojams.

